Nuuskommentaar: Is Afrikaners skaam vir die verlede en bang vir die toekoms?Rooi Oktober in Pretoria in 2013. Foto: Facebook In die konteks van ’n massa-wegblyaksie wat vir 10 Oktober beplan word en waarvoor ’n beroep op spesifiek Afrikaners gedoen word om weg te bly en hul beursies toe te hou, is berig dat Max du Preez gesê het hy steun die idee as dit “die arme mensies” wat skaam is vir die verlede en bang is vir die toekoms beter gaan laat voel. Hy dryf duidelik die spot. Dalk skop hy sy ATKV-lidmaatskap wat hy onlangs opgeneem het so effe in die tande. Aan die bod is mense wat ontevrede is dat hul geld onder meer vir belastingdoeleindes goed genoeg is, maar dat hulle in plaas van erkenning ontvang, gemarginaliseer word. Slaan dus met die beursies terug. Natuurlik is daar vanuit ’n grondwetlike oogpunt niks mee verkeerd nie, tensy dit natuurlik op geweld uitloop of op ’n ander manier ’n onwettige stertjie bykry. Oor die wysheid om dit rasgebonde te hou kan besin word, en Rhoda Kadalie het juis teen so ’n manifestasie gewaarsku. Oor die wysheid hiervan, terwyl daar so tussenin lustig op die selfoon of internet gekuier word, en die “Afrikaanse rekenaar-woordeboek” mildelik ingespan word om bier by die drankwinkel te gaan “upload” en terug by die huis te “download”, kan net bespiegel word. Dis ’n dag waarvoor groot voorbereidings soos met voldoende kosvoorraad voorsiening gemaak moet word, en heelwat vanselfsprekendhede opgeoffer moet word. En ja, daar sal diegene wees wat hierdie dag streng sal onderhou. Die Afrikaner se verdeelde sentimente blyk onder meer duidelik uit die reaksie op twee berigte gister op Maroela Media. Die berig oor ’n derde baba vir prins William en Kate Middleton het meer as 2 000 Facebook-reaksies gekry (wat deel van die hoofblad insluit). Die berig oor die Japanse prinses Mako wat haar titel kwyt gaan wees oor sy met ’n burgerlike gaan trou, het hierteenoor 81 soortgelyke reaksies gekry. Om dit bruusk te stel, berigte en artikels oor die Britse koningshuis (die laaste koloniale oorheersers) het lesers in Afrikaanse tydskrifte gaande, terwyl nuus oor die Nederlandse koningshuis – een van die stamlande – skaars raakgesien word. Dit is elkeen se demokratiese reg, maar is maar een van die baie aanduiders dat daar sekere aangeleenthede is wat vir baie Afrikaners baie, baie swaarder weeg as sekere volksake waaroor ander baie ernstig voel. Dit is natuurlik ’n probleem dat die Afrikaner nie nou op die een of ander manier statutêr ’n duidelike leier het nie. En geleende leierskap is selde eendragtig, soos wat met oudpres. Nelson Mandela die geval was, en ook nie dikwels langdurig houdbaar nie, soos die wye onvrede met pres. Jacob Zuma getuig. Om die Guptas as die Afrikaner of enige ander groep in Suid-Afrika se de facto-leiers te aanvaar gaan eenvoudig nie van die grond af kom nie. In die mees onlangse uitsending van RSG se program Kommentaar het prof. Erwin Schwella van die US gemeld dat die Afrikaners in die DA dalk minder tuis begin voel. Die onlangse onvrede tussen die DA-leier, Mmusi Maimane, en die vorige leier, Helen Zille, oor ’n groep-perseptiewe ding soos die voor- en nadele van kolonialisme het baie se gemaksone ongemaklik laat word. Teen dié agtergrond is dit geen verassing nie dat die Afrikaner hom sterk tot burgerlike instellings wend, en veral die Solidariteit Beweging met filiaal AfriForum, trek die aandag. Sulke bewegings is ’n kenmerk van grondwetlike demokrasieë, net soos ’n vrye pers. Dit gee aan die lede stukrag om hulle kollektief te laat geld. Juis hierom is Max se stelling dat die Afrikaner, minstens daardie deel wat voel hulle is gemarginaliseer, skaam is vir die verlede en bang is vir die toekoms, erg misplaas. Watter lid van AfriForum wat iewers aan Plan B werk, soos om Akademia te laat blom, of aan ’n buurtwag deelneem, is nou werklik bang vir die toekoms? Dis nie die aard van ’n Christen-gelowige nie. Veel eerder word kennis geneem van bedreigings en aktief werk daarvan gemaak om dit die hoof te bied. En watter beter demonstrasie van ’n volk se vermoë om kop op te tel en Plan B behoorlik te laat vlot kan daar wees? Ja, dit werk op teenstanders se senuwees, veel meer as ’n wegblydag, soos Max wat geskryf het Solidariteit het die Afrikaner ge-staatskaap. Maar minstens gaan dit ordelik en arbeidsaam daar, en bied geleentheid om die kop op te tel. Dit is nou om sonder om die een aksie teen die ander op te stel.